Виртуелна учионица

Програмски пакет GeoGebra омогућио је регистованим корисницима формирање група, при чему се у групи може дискутовати, размењивати математички садржаји, радити задаци (са повратном информацијом) између наставника и ученика. Сви садржаји који имају математичку структуру могу бити обрађени у оваквој групи, што подстиче мултидисциплинарност у настави.

Богатство садржаја који се могу користити (слике, видео записи, аплети, документи у разним форматима), може направити од овакве групе заиста богату и разноврсну виртуелну учионицу. Сигурно окружење за Ваше ученике обезбедиће затвореност овакве групе. Групи се приступа преко кода, који дели аутор групе. На тај начин оваква група постаје својеврсни LMS (Learning Management System).

Ученици могу заједнички радити на неком аплету, при чему се подстиче колаборацијско учење, а могу одговарати на задатке, тако да се може урадити својеврсно тестирање ученика.

Методички бенефит је пребацивање тежишта за одговорност у успешности учења са наставника на ученика. На тај начин ученици преузимају одговорности за процес учења, а   
од пасивног учесника у образовном процесу ученик постаје активни судеоник.

Рад у оваквим групама погодан је како за средњошколце, тако и за основце у старијим раредима основне школе. За млађе разреде потребна је асистенција учитеља у школком окружењу. Могу се користити све врсте уређаја (мобилни телефони, таблети, лаптоп и десктоп рачунари, са доступним интернетом).